Par knivstukket - 18-årig familiemedlem pågrepet
Politiet fikk melding om knivstikkingen via AMK klokken 23.55 søndag kveld. Vel en time senere ble en 18 år gammel mann pågrepet mistenkt for knivstikkingen. - Mannen ble pågrepet uten dramatikk klokken 1.01 på en annen adresse enn der knivstikkingen skjedde, opplyser operasjonsleder Ola Magne Mæle i Romerike politidistrikt til NTB. Ifølge Romerikes Blad skal vitner skal ha sett 18-åringen stikke fra åstedet like ved Sentralsykehuset i Akershus på en sykkel. Senere vitneobservasjoner gjorde at politiet kunne pågripe mannen et par kilometer unna ved Rasta. Tilstanden til det skadde paret var stabil natt til mandag, ifølge opplysninger politiet har fått fra sykehuset. Politiet ønsker ikke å si noe mer enn at 18-åringen er i familie med paret som ble knivstukket. 18-åringen ble rutinemessig framstilt for lege etter at han ble pågrepet, opplyser politiet. Politiet har ikke funnet våpenet som ble brukt.
En 63-årig mann og en 55 år gammel kvinne er innlagt på Ullevål med alvorlige skader etter at de ble knivstukket i en bolig på Fjellhamar i Lørenskog sent søndag kveld. Et 18-årig familiemedlem er pågrepet i saken.